O B E C    Š E L P I C E

Všeobecne záväzné nariadenie č. 7/2019

o verejnej kanalizácii  a o spôsobe zneškodňovania
 odpadových vôd v obci Šelpice

Návrh VZN: -  vyvesený na úradnej tabuli obce: 17.7.2019				
                    -  zverejnený na web stránke obce:   17.7.2019			
VZN schválené Obecným zastupiteľstvom obce Šelpice: dňa 30.9.2019
VZN  vyvesené na úradnej tabuli obce Šelpice: 1.10.2019 

	Obecné zastupiteľstvo Obce  Šelpice sa na základe ustanovenia § 4 ods. 3 písm. f) a § 6 ods. 1 zákona č. 369/1990 Zb. o obecnom zriadení v znení neskorších predpisov, zákona č. 442/2002 Z. z. o verejných vodovodoch a verejných kanalizáciách a o zmene zákona SNR č. 372/1990 Zb. o priestupkoch v znení neskorších predpisov vydáva toto VZN

§ 1
Úvodné ustanovenia
Toto VZN upravuje:
1)	Práva a povinnosti fyzických osôb  a právnických osôb pri zriaďovaní a prevádzkovaní prípojok verejnej kanalizácie v obci Šelpice 

§ 2
Vymedzenie pojmov

                                           Základné pojmy
a/ Verejnou kanalizáciou sa rozumie prevádzkovo samostatný súbor objektov a zariadení 
     slúžiacich verejnej potrebe na hromadné odvádzanie odpadových vôd umožňujúcich  
     neškodný príjem, odvádzanie a spravidla aj čistenie odpadových vôd, 
b/  odpadovou vodou je voda použitá v obytných, výrobných, poľnohospodárskych, 
     zdravotníckych a iných stavbách a zariadeniach alebo v dopravných prostriedkoch, pokiaľ  
     má po použití zmenenú kvalitu (zloženie alebo teplotu), ako aj priesaková voda zo skládok 
     odpadov a odkaliska; odpadová voda môže byť splašková, priemyselná a komunálna, 
c/  splaškovou odpadovou vodou je použitá voda z obydlí a služieb, predovšetkým z ľudského 
     metabolizmu a činností v domácnostiach, z kúpeľní, stravovacích zariadení a iných  
     podobných zariadení ak nie je hromadená v žumpách, 
d/  priemyselnou odpadovou vodou je voda z výrobných činností, priemyslu, služieb 
     a živností, ktorá je iného charakteru ako splašková odpadová voda a voda z povrchového  
     odtoku,
e/  komunálnou odpadovou vodou je voda zo sídelných útvarov obsahujúca prevažne  
     splaškovú odpadovú vodu; môže obsahovať priemyselnú odpadovú vodu, infiltrovanú 
     vodu a v prípade jednotnej stokovej siete alebo polo delenej stokovej siete aj vodu 
     z povrchového odtoku ,
f/  voda z povrchového odtoku je voda z atmosférických zrážok odvádzaná verejnou 
     kanalizáciou, 
g/  revíznou kanalizačnou šachtou je šachta určená na vstup do kanalizácie alebo kanalizačnej 
     prípojky na účely kontroly a vykonania potrebných prevádzkových úkonov.
 
Za verejnú kanalizáciu a jej súčasť sa nepovažujú:
-	kanalizácie, ktoré neslúžia na hromadné odvádzanie odpadových vôd,
-	samostatné kanalizácie na odvádzanie vôd z jednotlivých objektov a zariadení,
-	dažďové vpusty a ich prípojky na verejnú kanalizáciu,
-	kanalizácie slúžiace výlučne na odvádzanie vôd z povrchového odtoku z komunikácií a verejných plôch, ak nie sú súčasťou stokovej siete delenej sústavy,
-	záchytné priekopy,
-	domové čistiarne odpadových vôd a žumpy,
-	kanalizačné prečerpávacie stanice umiestnené na nehnuteľnostiach pripojených na verejnú kanalizáciu vybudované pre skupiny objektov, ktoré na odvádzanie odpadových vôd vyžadujú výstavbu vlastnej stokovej siete, prípadne vybudované pre jednotlivé nehnuteľnosti,
-	kanalizačné prípojky.

§ 3
Kanalizačné prípojky

1/ Kanalizačná prípojka je úsek potrubia, ktorým sa odvádzajú odpadové vody z pozemku 
     alebo miesta vyústenia vnútorných kanalizačných rozvodov objektu alebo stavby až po 
     zaústenie do verejnej kanalizácie.  Kanalizačnou prípojkou sa odvádza odpadová voda 
     z objektu alebo nehnuteľnosti, ktorá je pripojená na verejnú kanalizáciu.    
2/ Producentom odpadových vôd vypúšťaných do verejnej kanalizácie  (ďalej len 
     „producent“) je fyzická osoba alebo právnická osoba, ktorá má uzatvorenú zmluvu 
     o odvádzaní odpadových vôd s vlastníkom verejnej kanalizácie   resp. prevádzkovateľom 
     verejnej kanalizácie na základe uzatvorenej zmluvy o prevádzke verejnej kanalizácie 
     a ktorá vypúšťa odpadové vody do verejnej kanalizácie.
3/ Miesto pripojenia kanalizačnej prípojky, alebo umiestnenie revíznej kanalizačnej šachty na 
    kanalizačnej prípojke určí prevádzkovateľ verejnej kanalizácie.
4/ Vlastníkom kanalizačnej prípojky je osoba, ktorá zriadila prípojku na svoje náklady, a to 
    spôsobom určeným prevádzkovateľom verejnej kanalizácie. Ak je vlastník nehnuteľnosti 
    vlastníkom kanalizačnej prípojky, prechádza pri zmene vlastníctva nehnuteľnosti 
    vlastníctvo kanalizačnej prípojky na nového vlastníka nehnuteľnosti. 
5/ Vlastník nehnuteľnosti, na ktorej vznikajú odpadové vody, je povinný pripojiť túto nehnuteľnosť na verejnú kanalizáciu a splniť technické podmienky týkajúce sa najmä miesta a spôsobu pripojenia na verejnú kanalizáciu, ak v časti obce, kde sa nehnuteľnosť nachádza je verejná kanalizácia zriadená.
6/  Sankcie za nepripojenie nehnuteľnosti na verejnú kanalizáciu špecifikuje zákon č. 
     442/2002 o verejných vodovodoch a verejných kanalizáciách v § 40. 
7/ Vybudovanie kanalizačnej prípojky a napojenie na verejnú kanalizáciu je možné vykonať 
    len s písomným súhlasom vlastníka verejnej kanalizácie na základe písomnej žiadosti 
    majiteľa prípojky. V žiadosti majiteľ prípojky uvedie:
   a) meno a priezvisko, adresu trvalého pobytu,
   b) adresu stavby a parcelné číslo nehnuteľnosti, ktorá bude na verejnú kanalizáciu napojená,    
   c) dátum realizácie výkopových prác a napojenia kanalizácie, 
   d) projektovú dokumentáciu so situačným nákresom napojenia.
8/ Miesto pripojenia kanalizačnej prípojky určí prevádzkovateľ verejnej kanalizácie po 
    dohode s majiteľom prípojky. Ak nie je na kanalizačnom potrubí počas výstavby osadená 
    odbočka, napojenie prípojky sa vykoná vyvŕtaním otvoru do potrubia a osadením špeciálnej 
    spojky s gumovou manžetou. Zásah do verejnej kanalizácie môže vykonať len oprávnená 
    osoba so súhlasom vlastníka verejnej kanalizácie. Spôsob napojenia prípojky musí byť 
    vykonaný tak, aby nedošlo k poškodeniu alebo znefunkčneniu verejnej kanalizácie. Za 
    škody spôsobené poškodením alebo znefunkčnením verejnej kanalizácie pri budovaní 
    prípojky zodpovedá majiteľ prípojky.
9/ Vlastník kanalizačnej prípojky je povinný:
    a/ mať revíznu šachtu,
    b/ zabezpečiť, aby kanalizačná prípojka bola vodotesná a vybudovaná tak, aby nedošlo ku zmenšeniu prietočného profilu (po revíznu šachtu) verejnej kanalizácie, do ktorej je zaústená a aby nedošlo k poškodeniu alebo znefunkčneniu verejnej kanalizácie,
   c/ zabezpečiť opravy a údržbu kanalizačnej prípojky na vlastné náklady,
   d/ zásah do verejnej kanalizácie môže vykonať len oprávnená osoba so súhlasom vlastníka verejnej kanalizácie,
   e/ majiteľ prípojky musí pred zasypaním prípojky prizvať pracovníka prevádzkovateľa verejnej kanalizácie (preberací technik), ktorý vykoná kontrolu napojenia prípojky – miesto zaústenia prípojky do verejnej kanalizácie musí byť obsypané jemnou prehodenou zeminou, resp. pieskom,
   f/ za škody spôsobené poškodením alebo znefunkčnením verejnej kanalizácie pri budovaní prípojky zodpovedá majiteľ prípojky.

§ 4
Všeobecné podmienky pripojenia sa na verejnú kanalizáciu 
a vypúšťanie vôd do verejnej kanalizácie

1. Pri nakladaní s odpadovými vodami je každý povinný chrániť zdravie obyvateľstva a životné prostredie.
2.  Vlastník nehnuteľnosti, ktorá nie je napojená na verejnú kanalizáciu, alebo domové čističky odpadových vôd je povinný odpadové vody odvádzať do nepriepustnej (vodotesnej) žumpy, prípadne septikov a po jej naplnení zabezpečiť jej legálny vývoz do ČOV oprávnenou osobou. Povinnosť vlastníka nehnuteľnosti je odpad likvidovať ihneď po naplnení žumpy (podľa veľkosti žumpy a počtu osôb v domácnosti) s predložením dokladu o jeho likvidácii. Odpad zo žúmp a septikov je zakázané vypúšťať do vodných tokov, miestnych rigolov a na vlastné alebo cudzie pozemky. 
3. Producent odpadových vôd je povinný doručiť na obecný úrad doklad o legálnej likvidácii odpadových vôd za predchádzajúci rok do 31.3. na príslušnom tlačive spolu s kópiou dokladu o likvidácii odpadových vôd.
4. Odvádzanie odpadových vôd do verejnej kanalizácie cez domové čistiarne odpadových vôd a žumpy je zakázané.
§ 5
Neoprávnené vypúšťanie odpadových vôd do verejnej kanalizácie

1.	Neoprávneným vypúšťaním vôd do verejnej kanalizácie je:
a/ vypúšťanie bez uzatvorenej zmluvy o odvádzaní odpadových vôd alebo v rozpore 
    s takouto zmluvou,
b/ vypúšťanie v rozpore s podmienkami ustanovenými prevádzkovým poriadkom verejnej 
     kanalizácie,
2.	Kto neoprávnene vypúšťa odpadové vody do verejnej kanalizácie, je povinný nahradiť spôsobenú škodu vlastníkovi kanalizácie.

§ 6
Povinnosti producenta odpadových vôd
      1. Producent je povinný:
a/ dodržiavať podmienky ustanovené v Prevádzkovom poriadku verejnej kanalizácie,
b/ v nevyhnutnej miere umožniť vstup prevádzkovateľovi alebo ním poverenej osobe na nehnuteľnosť pripojenú na verejnú kanalizáciu na účely zabezpečenia jej spoľahlivého chodu,
c/ oznámiť prevádzkovateľovi poruchu na kanalizačnej prípojke,
d/ oznámiť prevádzkovateľovi nové údaje súvisiace s odvádzaním odpadových vôd do verejnej kanalizácie.
2.Oznámiť vlastníkovi verejnej kanalizácie zmenu vlastníckeho práva k nehnuteľnosti pripojenej na verejnú kanalizáciu. 
§ 7
Ochrana verejnej kanalizácie
1. Každý je povinný počínať si tak, aby svojou činnosťou nepoškodzoval verejnú kanalizáciu, nerušil jej prevádzku a aby neoprávnene nezasahoval do výkonu vodohospodárskej činnosti súvisiacej s prevádzkovaním verejnej kanalizácie; inak zodpovedá za škodu, ktorú tým spôsobil. 
2. Vlastník nehnuteľnosti, jej správca alebo užívateľ je povinný dbať o to, aby užívaním nehnuteľnosti nepoškodzoval a nenarušil prevádzku verejnej kanalizácie, najmä jej podzemných vedení. Vlastník nehnuteľnosti, jej správca alebo užívateľ je povinný udržiavať porasty na pozemkoch v pásme ochrany verejnej kanalizácie tak, aby neohrozovali jej bezpečnosť a spoľahlivosť. Pásma ochrany  sú vymedzené najmenšou vodorovnou vzdialenosťou od vonkajšieho pôdorysného okraja vodovodného potrubia alebo kanalizačného potrubia na obidve strany 
a)	1,5 m pri verejnej kanalizácii do priemeru 500 mm,
b)	2,5 m pri verejnej kanalizácii nad priemer 500 mm. 
3. Na zariadeniach verejnej kanalizácie nemožno nič upravovať alebo meniť bez súhlasu obce.
4. Každý kto vykonáva opravy, rekonštrukcie, terénne úpravy a iné stavebné práce, ktoré môžu mať vplyv na zariadenia verejnej kanalizácie, je povinný po dohode s prevádzkovateľom vykonať neodkladne na svoje náklady prispôsobenie poklopov, vstupov do šachiet a iných objektov a zariadení verejnej kanalizácie novému stavu. 
5. Vykonávať zásahy na zariadeniach verejnej kanalizácie môžu len osoby na to určené vlastníkom, resp. prevádzkovateľom. 
6. Vlastník verejnej kanalizácie, prípadne jej prevádzkovateľ je povinný zabezpečiť objekty verejnej kanalizácie proti neoprávnenému vniknutiu nepovolaných osôb. 

§ 9
Povolenie na osobitné užívanie odpadových vôd

Na vypúšťanie odpadových vôd a osobitných vôd do povrchových vôd alebo do podzemných vôd je potrebné povolenie na osobitné užívanie vôd, ktoré vydáva orgán štátnej vodnej správy fyzickým osobám i právnickým osobám. 

§ 10
Zodpovednosť za porušenie povinností

Priestupku na úseku verejných kanalizácií sa dopustí ten,

a/ kto vypúšťa odpadové vody do verejnej kanalizácie cez domové čistiarne odpadových vôd a žumpy v prípade, že súčasťou verejnej kanalizácie je čistiareň odpadových vôd, ktorá zabezpečuje zodpovedajúce čistenie odpadových vôd v súlade s povolením na nakladanie s vodami.  
     b/ vlastník nehnuteľnosti, na ktorej vznikajú odpadové vody, ak nepripojí nehnuteľnosť na verejnú kanalizáciu a nesplní technické podmienky týkajúce sa najmä miesta a spôsobu pripojenia na verejnú kanalizáciu a neuzatvorí zmluvu o pripojení s vlastníkom verejnej kanalizácie, ak v obci na ktorej území sa nehnuteľnosť nachádza, je verejná kanalizácia zriadená a vlastník nehnuteľnosti nemá povolenie príslušného orgánu štátnej vodnej správy na iný spôsob nakladania s odpadovými vodami; v prípade, že sa kanalizačná prípojka považuje za vodnú stavbu, túto povinnosť nemá,
c/ vypúšťa odpadové vody do verejnej kanalizácie cez domové čistiarne odpadových vôd a žumpy,
d/) produkuje odpadové vody a nevybuduje prípojku, resp. nepripojí nehnuteľnosť na verejnú kanalizáciu najneskôr do 6 mesiacov od vybudovania kanalizácie alebo nevybuduje kanalizačnú prípojku pre nový stavebný objekt pred jeho kolaudáciou,
e/ nesplní technické podmienky kanalizačnej prípojky týkajúce sa miesta a spôsobu pripojenia na verejnú kanalizáciu a nevykoná úpravy, ktoré sú potrebné na bezpečnú a spoľahlivú prevádzku verejnej kanalizácie, alebo nevybuduje kanalizačnú podľa predloženej projektovej dokumentácie, 
f/ neuzatvorí zmluvu o pripojení a likvidácii odpadových vôd s vlastníkom verejnej kanalizácie a vypúšťa odpadové vody do verejnej kanalizácie,
g/nevie písomne preukázať spôsob likvidácie odpadových vôd, produkujúcich na svojom pozemku, ak v mieste producenta nie je vybudovaná verejná kanalizácia, 
h/ vypúšťa do verejnej kanalizácie iné ako odpadové vody definované v čl. II, ods. 6 tohto nariadenia a spôsobí haváriu biologického čistenia odpadových vôd, 
i/ odvedie vody z povrchového odtoku (dažďové vody) do verejnej kanalizácie, 
j/ ten, kto vhadzuje alebo vysypáva do verejnej kanalizácie predmety, ktoré môžu ohroziť funkciu verejnej kanalizácie alebo poškodiť proces biologického čistenia odpadových vôd, 
k/ neoprávnene vstupuje na pozemok a do objektov ČOV,
l/ úmyselne poškodzuje alebo odcudzuje zariadenia a predmety slúžiace na bezpečný a bezporuchový chod verejnej kanalizácie a ČOV, 
m/ neumožní vstup prevádzkovateľovi alebo ním poverenej osobe na pozemok za účelom kontroly kanalizačnej prípojky a verejnej kanalizácie. 

Záverečné ustanovenia 

1)	VZN č. 7/2019 schválilo Obecné zastupiteľstvo v Šelpiciach dňa 30.9.2019 uznesením č. 27/2019.
2)	Toto VZN nadobúda účinnosť 15. dňom od vyvesenia na úradnej tabuli obce. 

 

								Ružena Opálková
                                                                                    starostka obce v.r.